Shalom ja tere õhtust!
Eetris on TV7 lisraeli Uudised Jeruusalemmast.
Põhiteemad -
Peaminister Netanyahu Knesseti talvehooaja avamisel:
iisraellastel on õigus Jeruusalemmas ehitada.
Pärast 2-päevast võitlust õnnestus Iisraeli põhjanaabril Liibanonil
vallutada tagasi islamistide käes olnud Tripoli.
Pärast vastakat debatti kiitis Knesset heaks eelnõu,
mis lubab samasoolistel paaridel surrogaatemadusteenust kasutada.
Peaminister Netanyahu teatas planeerimistööde kiirendamisest
ca 1000 eluaseme ehitamiseks
Ida-Jeruusalemma ja Läänekalda juudi rajoonides.
Majandusminister Bennetti juhitud marurahvuslik Juudi Kodu partei
on varjatult ähvardanud katkestada partnerluse Netanyahuga,
kui too ei nõustu üleskutsega 2000 uuele ehitushankele
Läänekalda juudi asundustes.
Netanyahu ignoreeris nõuet
veidi enne Knesseti uue hooaja algust.
Valitsusametniku sõnul käskis Netanyahu käivitada
Jeruusalemmas 1000 eluaseme planeerimise.
Nende ehitamist avalikult ei lubatud
ja Jeruusalemma ehituskomisjoni vasakpoolse liikme sõnul
polnud Iisraeli poolt 1967. a sõjas vallutatud ja linnaga liidetud alade
juudi rajoonides asuvad projektid uued.
Netanyahu rõhutas Knesseti talvehooaja avamisel,
et iisraellastel on õigus Jeruusalemmas ehitada.
Avaliku konsensuse alusel on Iisraelil täielik õigus ehitada
Jeruusalemma juudi rajoonides ja asundusblokkides.
See on konsensuse alus. Nii olen mina sellest aru saanud.
Viimased 50 aastat on kõik Iisraeli valitsused seda teinud.
Ka palestiinlastel on selge,
et need alad jäävad tulevases leppes Iisraeli kontrolli alla.
Prantslased ehitavad Pariisis, inglased Londonis,
iisraellased ehitavad Jeruusalemmas.
Palestiinlaste Fatah ja Hamasi ühisvalitsuse peaminister Hamdallah
hoiatas eile Templimäel al-Aqsa mošees palvusel käies,
et Iisraeli tegevus on illegaalne.
Kõik Iisraeli rikkumised, kõik asundused,
kogu okupatsiooni tegevus sellel alal on illegaalne.
Kõik okupatsioonid on lõppenud. Jumala abiga lõpeb seegi.
Netanyahu koalitsiooni kuuluva rahandusministri Lapidi sõnul
on tema tsentristlik, valitsuses suuruselt teine,
Yesh Atid partei praeguse ehitusplaani vastu,
seoses püüdega taastada Iisraeli suhted USAga.
Ma pole põhimõtteliselt vastu ehitamisele asundusblokkides,
kuid ajal, kus diplomaatiline protsess on seiskunud
ja peame parandama suhteid USAga, on Yesh Atid selle plaani vastu,
ning püüame seda takistada.
Pärast 2-päevast võitlust õnnestus Iisraeli põhjanaabril Liibanonil
vallutada tagasi islamistide käes olnud Tripoli.
See oli raskeim lahing
pärast Süüria vägivalla Liibanoni levimist augustis,
kui al-Nusra Rinde ja ISIL-i islamimässulised
ründasid piiripunkti Arsali ja vangistasid 20 Liibanoni sõdurit.
Sunni linnas toimunud lahinguis, kus viimase kolme kuu vältel
on korduvalt puhkenud Süüria sõjaga seotud vaenutegevust,
hukkus vähemalt 11 sõdurit, 8 tsiviilelanikku ja 22 islamisti.
Süüria kodusõja põhjustatud ebastabiilsus Liibanonis
on võrreldav 1975.―1990. aastail toimunud kodusõjaga.
Liibanoni peaminister Salam ütles Saksa-visiidi ajal,
et stabiilsuse taastamiseks on vaja patriotismi vaimu.
Seis otsustab minu riigi stabiilsuse ja julgeoleku kinnitamise.
Meil on ohvreid ja märtreid,
ning see on äratanud kõikide liibanonlaste solidaarsuse.
Intsidentide olukorras on vaja ühtsust ja patriotismi.
Oleme silmitsi ühe tähtsaima ja ohtlikeima asjaga
Liibanoni ajaloos.
Saksa liidukantsler Merkel soovis,
et Berliini rahvusvaheline konverents tooks Liibanonile
ja Süüria ümbruskonnale kaasa positiivseid solidaarsusmärke.
20 välisministrit ja 10 rahvusvahelist organisatsiooni
lahendavad konverentsil Süüria sõja tagajärgi Lähis-Idas
ja Süüria põgenikeküsimust.
Saksamaa toetab Liibanoni selle hetkeprobleemides.
Eelkõige on need seotud naaberriigi Süüriaga,
ja suure põgenikearvuga.
Meenutan, et nelja miljoni elanikuga riigis
on hetkel üle miljoni registreeritud põgeniku.
Registreerimatutest hetkel veel ei räägitagi.
Võime Saksamaal vaevu kujutleda, kui suur väljakutse see on.
Liibanoni siseasju on aastaid mõjutanud
Palestiina põgenike olemasolu,
mis oli raske ilma Süüria kriisitagi.
Seepärast kuulub Liibanonile meie solidaarsus ja toetus.
Saksamaa annab oma panuse põgenikelaagrite abistamisel,
eraldades bilateraalset toetust,
aidates nii EL-i kui ka UNHCR-i kaudu.
Liibanonis on süvenenud vimm süürlaste vastu,
kuna paljude väitel võtavad põgenikud töö, alandavad palku,
ülerahvastavad koolid ja haiglad ning süvendavad elektridefitsiiti,
mis algas juba Süüria sõja eel.
Süüria 3,2 miljonist põgenikust on paljud Türgis või Jordaanias.
Nad põgenevad 200 000 elu nõudnud 3 aastat kestnud kodusõja eest.
Pärast vastakat debatti kiitis Knesset heaks eelnõu,
mis lubab samasoolistel paaridel surrogaatemadust kasutada.
Tervishoiuminister Germani algatus
peaks enne jõustumist läbima veel kaks lugemist.
Seadusemuudatus hõlmaks üksikvanemaid
ja välismaiste surrogaatemadus- teenuste kasutamist.
Riiakal istungil toetas algatust 45 Knesseti liiget,
15 oli vastu ja hääletamata jättis 3.
Ettepanek muudaks dramaatiliselt surrogaatemaduspoliitikat
ja aitaks Iisraeli homopaaridel bürokraatiadžungliga võidelda,
eriti kui surrogaatemadust on kasutatud välismaal.
Germani seadusemuudatuseelnõu homopaare eraldi ei maini,
kuid lubab kõigil surrogaatemadus- teenuse kaudu vanemateks saada.
Majandusminister Bennetti partei Juudi Kodu oli ettepaneku vastu,
kuna see muudaks Iisraelis perekonna struktuuri.
Partei lubas oma liikmeil siiski iseseisvalt hääletada.
Tööpartei otsustas toetada Germani algatust ühehäälselt,
mõned parteiliikmed aga protestiks ei hääletanud.
Aitäh vaatamast!
Olen Jonathan Hessen. Kena õhtut! Kohtumiseni homme!
Tõlge: Monika Jaaguri
israelnews@tv7.fi